RIALACHÁN (AE) 2021/703 ÓN gCOMHAIRLE

an 26 Aibreán 2021

lena leasaítear Rialacháin (AE) 2021/91 agus (AE) 2021/92 a mhéid a bhaineann le deiseanna áirithe iascaireachta le haghaidh 2021 in uiscí an Aontais agus in uiscí nach uiscí de chuid an Aontais iad

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Le Rialachán (AE) 2021/91 ón gComhairle (1), bunaítear, le haghaidh na mblianta 2021 agus 2022, na deiseanna iascaireachta le haghaidh soithí iascaireachta de chuid an Aontais maidir le stoic éisc dhomhainfharraige áirithe. Le Rialachán (AE) 2021/92 ón gComhairle (2), socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad.

(2) Ón 1 Eanáir 2021, tá feidhm sealadach maidir leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (3) (“an Comhaontú Trádála agus Comhair”).

(3) Maidir leis na deiseanna iascaireachta atá i Rialacháin (AE) 2021/91 agus (AE) 2021/92 maidir le stoic a roinntear le tríú tíortha áirithe, tá siad sealadach agus teoranta ó thaobh cainníochta de go tréimhse tar-rollta dar fad 3 mhí bunaithe ar Rialacháin (AE) 2020/123 (4) agus (AE) 2018/2025 (5). I gcásanna dar líon an-teoranta, úsáideadh modheolaíocht eile do na stoic sin ar ag tús na bliana den chuid is mó a dhéantar iascaireacht orthu nó i gcás inar ceanglaíodh leis an gcomhairle eolaíoch laghduithe móra a dhéanamh i ndeiseanna iascaireachta.

(4) I gcomhréir le hAirteagal 499(2) den Chomhaontú Trádála agus Comhair, tá sé mar aidhm leis na gabhálacha iomlána incheadaithe (TACanna) sealadacha sin a áirithiú go leanfar de ghníomhaíochtaí iascaireachta inbhuanaithe san Aontas go dtí go dtabharfar i gcrích na comhairliúcháin idir an tAontas agus an Ríocht Aontaithe de bhun Airteagal 498 den Chomhaontú sin agus go gcuirfear chun feidhme iad i ndlíchóras an Aontais. Is ar leibhéil a bhí comhsheasmhach leis an méid a cheadaítear faoi Airteagal 499 den Chomhaontú sin a socraíodh iad.

(5) Tá na comhairliúcháin idir an tAontas agus an Ríocht Aontaithe fós ar siúl. Dá bhrí sin, is gá Rialacháin (AE) 2021/91 agus (AE) 2021/92 a leasú chun TACanna aontaobhacha sealadacha an Aontais a shíneadh chun deimhneacht dhlíthiúil a chruthú d’oibreoirí an Aontais agus chun a áirithiú go leanfar le gníomhaíochtaí iascaireachta inbhuanaithe go dtí go dtabharfar i gcrích na comhairliúcháin sin i gcomhréir le creat dlíthiúil an Aontais agus leis an gComhaontú Trádála agus Comhair.

(6) Tá an cur chuige seo bunaithe ar Airteagal 499(2) den Chomhaontú Trádála agus Comhair, lena bhforáiltear, má fhanann stoc atá liostaithe in Iarscríbhinn 35 a ghabhann leis an gComhaontú sin nó i dTáblaí A agus B d’Iarscríbhinn 36 a ghabhann leis an gComhaontú singan TAC comhaontaithe, go bhfuil TAC sealadach le leagan síos ag gach Páirtí, TAC a chomhfhreagraíonn don leibhéal a mhol an Chomhairle Idirnáisiúnta um Thaiscéalaíocht na Mara (ICES), agus atá i bhfeidhm ón 1 Eanáir. De bhun Airteagal 499(3) go (5) den Chomhaontú Trádála agus Comhair, agus de mhaolú ar mhír 2 den Airteagal sin, socrófar na TACanna do stoic speisialta i gcomhréir leis na treoirlínte atá le glacadh ag an gCoiste Speisialaithe um Iascach faoin 1 Iúil 2021.

(7) Dá bhrí sin, mar chur chuige ginearálta, ba cheart na deiseanna sealadacha iascaireachta don Aontas a bheith bunaithe ar chomhairle ICES do 2021, agus, i gcás stoc domhainfharraige, do 2022 freisin. Ba cheart go gcomhfhreagróidís do sciar an Aontais arna chomhaontú faoin gComhaontú Trádála agus Comhair.

(8) Mar chur chuige ginearálta, ba cheart na TACanna sealadacha a shíneadh go dtí an 31 Iúil 2021 agus go gcomhfhreagróidís do chóimheas seacht ndódhéagú nó 58,3 % den leibhéal gabhála bliantúil atá molta ag ICES do 2021 agus, i gcás stoc domhainfharraige, do 2022 freisin. I gcásanna áirithe, ba cheart dóibh freagairt don chóimheas sin de sheasamh an Aontais sna comhairliúcháin atá ar siúl faoi láthair leis an Ríocht Aontaithe mar a shainítear sa Chinneadh ón gComhairle an 5 Márta 2021 lena mbunaítear an seasamh atá le glacadh thar ceann an Aontais sna comhairliúcháin leis an Ríocht Aontaithe agus mar a shonraítear a thuilleadh i gcomhréir leis an gCinneadh sin.

(9) Meastar, i bprionsabal, gur leor an leibhéal sin i gcás soithí iascaireachta de chuid an Aontais, go dtí an 31 Iúil 2021, ar a laghad, mí amháin tar éis an dáta ar gá na treoirlínte do stoic speisialta a chomhaontú leis an Ríocht Aontaithe.

(10) I gcás líon teoranta stoc, ba cheart go bhfreagródh na TACanna sealadacha do chóimheas níos airde ná an leibhéal gabhála bliantúil molta chun séasúracht ghníomhaíochtaí iascaireachta na stoc sin a chur san áireamh.

(11) Gan dochar do na treoirlínte maidir le stoic speisialta, agus éagmais na dtreoirlínte sin á cur san áireamh, tá na TACanna do na stoic sin comhsheasmhach le hAirteagal 499 den Chomhaontú Trádála agus Comhair.

(12) Meastar go dtabharfaidh an tAontas, ar thaobh amháin, agus Rialtas na Graonlainne agus Rialtas na Danmhairge, ar an taobh eile, comhaontú comhpháirtíochta maidir le hiascaigh inbhuanaithe i gcrích, ó tharla go ndeachaigh an comhaontú roimhe sin in éag an 31 Nollaig 2020. Ba cheart don Chomhairle, dá bhrí sin, deiseanna iascaireachta a eascraíonn as an gcomhaontú sin a shocrú, agus malartuithe deiseanna iascaireachta le tríú tíortha á gcur san áireamh. Ba cheart na deiseanna iascaireachta sin a bheith i bhfeidhm ón dáta a chuirfear an comhaontú sin i bhfeidhm go sealadach iad.

(13) Ba cheart do na Ballstáit úsáid a bhaint as aon solúbthachtaí idirlimistéir, idirspeiceas agus idirbhliantúla is infheidhme, ar bhealach lena n-áirithítear, nach sáraíonn leibhéal foriomlán ghabhálacha an Aontais in 2021 sciar an Aontais den uasleibhéal TAC a fhéadfaidh an tAontas a shocrú faoin gComhaontú Trádála agus Comhair.

(14) Ag cur san áireamh an cóimheas a chuirtear i bhfeidhm, glacadh an chuóta, na coinníollacha maidir le solúbthachtaí a úsáid, chomh maith le coinníollacha eile a shonraítear i reachtaíocht an Aontais atá ann cheana, i gcomhréir le hAirteagal 499(7) den Chomhaontú Trádála agus Comhair, urramaítear leis na TACanna sealadacha scaireanna an Aontais a comhaontaíodh faoin gComhaontú sin, mar a leagtar amach ina n-Iarscríbhinní 35 agus 36 a ghabhann leis.

(15) Comhlíontar, leis na TACanna sealadacha, creat dlíthiúil infheidhme an Aontais freisin, go háirithe Airteagail 4, 5(3) agus 8 de Rialachán (AE) 2019/472 ó Pharlaimint na hEorpa agus ón gComhairle (6) agus Airteagail 4, 5(3) agus 7 de Rialachán (AE) 2018/973 ó Pharlaimint na hEorpa agus ón gComhairle (7). Tá siad bunaithe ar an leibhéal a chomhairlíonn ICES, agus staid ar leith na stoc a ghabhtar in iascach measctha a bhféadfadh staideanna “tacht” difear a dhéanamh dó, ag féachaint do chomhairle ICES maidir le hiascaigh mheasctha agus maidir le foghabhálacha dosheachanta.

(16) Is ann do stoic áirithe dár eisigh ICES comhairle eolaíoch nach ngabhfar iad in aon chor. Má bhunaítear na TACanna le haghaidh na stoc sin ar an leibhéal a léirítear sa chomhairle eolaíoch, thiocfadh feiniméan an “tachtspeicis” chun cinn de thoradh na hoibleagáide gach gabháil a thabhairt i dtír, lena n-áirítear foghabhálacha ó na stoic sin, in iascaigh mheasctha. Chun an chothromaíocht cheart a bhaint amach idir an t-iascach a choimeád ar bun i bhfianaise na n-impleachtaí tromchúiseacha socheacnamaíocha a d’fhéadfadh a bheith i gceist, agus an gá atá le stádas maith bitheolaíoch a bhaint amach le haghaidh na stoc sin, agus aird á tabhairt ar an deacracht a bhaineann le hiascaireacht a dhéanamh ar gach stoc in iascach measctha ag an uastáirgeacht inbhuanaithe (MSY) ag an am céanna, is iomchuí TACanna sonracha a bhunú le haghaidh fhoghabhálacha na stoc sin. Ba cheart leibhéal na TACanna sin a shocrú ionas go laghdófar ráta básmhaireachta na stoc sin agus go mbeidh sin ina dhreasacht chun roghnaíocht agus seachaint gabhála na stoc sin a fheabhsú. Chun gabhálacha na stoc a laghdú a bhfuil TACanna foghabhála socraithe ina leith, ba cheart na deiseanna iascaireachta le haghaidh na n-iascach as a ngabhtar na stoic sin a shocrú ar leibhéil a chuideoidh le bithmhais na stoc leochaileach a athshlánú go leibhéil inbhuanaithe.

(17) Níor cheart i gcás ar bith do na deiseanna iascaireachta sin réamhbhreith a dhéanamh ar bhunú na ndeiseanna iascaireachta i gcomhréir le toradh na gcomhairliúchán leis an Ríocht Aontaithe ná ar na treoirlínte maidir le stoic speisialta a bheidh le comhaontú leis an Ríocht Aontaithe de bhun Airteagal 499(5) den Chomhaontú Trádála agus Comhair agus le creat dlíthiúil an Aontais.

(18) De réir na comhairle eolaíche, tá bithmhais stoic sceite an doingin mara Eorpaigh (Dicentrarchus labrax) sa Mhuir Cheilteach, i Muir nIocht, i Muir Éireann agus i ndeisceart na Mara Thuaidh (ranna 4b, 4c, 7a, agus 7d go 7h ICES) ag meath ó 2009 agus é faoi bhun MSY Btrigger agus ar éigean os cionn Blim faoi láthair. De bharr na mbeart a rinne an tAontas, tá laghdú tagtha ar an mbásmhaireacht iascaireachta agus é faoi bhun FMSY faoi láthair. Tá an earcaíocht íseal, áfach, agus í ag athrú gan treocht ó 2008 i leith. Dá bhrí sin, ba cheart leanúint leis na teorainneacha gabhála, agus a áirithiú ag an am céanna go mbeidh an spriocbhásmhaireacht iascaireachta le haghaidh an stoic sin i gcomhréir le MSY.

(19) I Rialachán (AE) 2021/92, socraíodh ag nialas teorainneacha an TAC maidir le corra gainimh i ranna 2a agus 3a ICES agus i bhfolimistéar 4 ICES go dtí go bhfoilseofaí an chomhairle eolaíoch ábhartha, comhairle a sholáthair ICES agus a cuireadh ar fáil an 25 Feabhra 2021. Cuirfear tús le hiascach an chorr ghainimh, speiceas a bhfuil saolré ghearr aige, an 1 Aibreán go gairid i ndiaidh fhoilsiú na comhairle eolaíche.

(20) Ba cheart na teorainneacha gabhála le haghaidh corra gainimh i ranna 2a agus 3a ICES agus i bhfolimistéar 4 ICES a leasú i gcomhréir leis an gcomhairle eolaíoch is déanaí ó ICES.

(21) Le Rialachán (AE) 2021/92, bunaítear deiseanna iascaireachta tosaigh le haghaidh na chéad ráithe de 2021. Thairis sin, le hAirteagal 14 den Rialachán sin, bunaítear toirmeasc ón 1 Eanáir go dtí an 31 Márta 2021 i gcás soithí a dhéanann iascaireacht ar chorra gainimh ag baint úsáid as trealaimh áirithe i ranna 2a agus 3a ICES agus i bhfolimistéar 4 ICES. Ós rud é go mbunaítear leis an Rialachán seo, deiseanna iascaireachta le haghaidh na bliana iascaireachta iomláine, ba cheart don toirmeasc sin an tréimhse ón 1 Lúnasa go dtí an 31 Nollaig 2021 a chumhdach freisin, mar a rinneadh in 2020.

(22) I gcomhréir leis an nós imeachta dá bhforáiltear sna comhaontuithe maidir leis an gcaidreamh iascaigh leis an Iorua agus i gcomhréir leis an gComhaontú Trádála agus Comhair, thionóil an tAontas comhairliúcháin thríthaobhacha leis an Ríocht Aontaithe agus leis an Iorua agus comhairliúcháin dhéthaobhacha leis an Iorua maidir le cearta iascaireachta stoc. Ba cheart na deiseanna iascaireachta do throsc sa Mhuir Thuaidh a bhunú chun cothrom na Féinne a áirithiú d’oibreoirí an Aontais agus chun foráil a dhéanamh d’aisghabháil an stoic sin. I gcomhréir leis an nós imeachta dá bhforáiltear sa Chomhaontú Comhpháirtíochta Iascaigh idir an Comhphobal Eorpach, de pháirt, agus Rialtas Dúchais na Graonlainne agus Rialtas na Danmhairge, den pháirt eile, agus an Prótacal Chur Chun Feidhme a ghabhann leis, tá leibhéal na ndeiseanna iascaireachta atá ar fáil le haghaidh an Aontais in uiscí na Graonlainne in 2021 bunaithe ag an gComhchoiste. Ní mór, dá bhrí sin, na deiseanna iascaireachta sin a áireamh sa Rialachán seo.

(23) Tháinig na an tAontas agus an Ríocht Aontaithe ar chomhaontú maidir lena sciartha faoi seach de na TACanna i dtaca le stoic áirithe a bhainisítear ag ICCAT. Leagtar síos na sciartha sin i dTábla C d’Iarscríbhinn 36 a ghabhann leis an gComhaontú Trádála agus Comhair. Ba cheart na táblaí ábhartha maidir le deiseanna iascaireachta a leasú chun na scaireanna sin a chur san áireamh.

(24) Tá teorainneacha iarrachta do shoithí iascaireachta de chuid an Aontais atá i Limistéar Choinbhinsiún ICCAT bunaithe ar fhaisnéis arna soláthar sna pleananna iascaireachta, acmhainneachta agus feirmeoireachta maidir le tuinníní gorma arna gcur in iúl ag na Ballstáit don Choimisiún. Tuairiscítear na teorainneacha iarrachta sin trí phlean an Aontais a d’fhormhuinigh ICCAT le linn chruinniú idirsheisiúnach Phainéal 2 a tionóladh an 4 agus an 5 Márta 2019. Ba cheart iad a bhunú mar chuid de na deiseanna iascaireachta atá faoin Rialachán seo.

(25) Ag an naoú cruinniú bliantúil dá chuid in 2021, ghlac an Eagraíocht Réigiúnach um Bainistíocht Iascaigh san Aigéan Ciúin Theas (SPRFMO) teorainneacha nua gabhála le haghaidh bolmán (Trachurus murphyi) agus d’fhormheas sí iascaigh thaiscéalaíocha le haghaidh déadiasc (Dissostichus spp.). Ba cheart na bearta is infheidhme a chur chun feidhme i ndlí an Aontais.

(26) Dá bhrí sin, ba cheart Rialacháin (AE) 2021/91 agus (AE) 2021/92 a leasú dá réir sin.

(27) Tá feidhm ag na teorainneacha gabhála dá bhforáiltear i Rialacháin (AE) 2021/91 agus (AE) 2021/92 ón 1 Eanáir 2021. Ba cheart, dá bhrí sin, feidhm a bheith ag na forálacha arna dtabhairt isteach leis an Rialachán seo ón dáta céanna ar aghaidh. Ní dhéanann an cur i bhfeidhm cúlghabhálach sin difear do phrionsabal na deimhneachta dlíthiúla agus don phrionsabal i dtaobh ionchais dhlisteanacha a chosaint, mar go bhfuil méadú tagtha ar na deiseanna iascaireachta atá i gceist nó nár ídíodh go fóill iad.

(28) I bhfianaise an ghá leanúint de ghníomhaíochtaí iascaireachta inbhuanaithe agus tús a chur leis an séasúr iascaireachta le haghaidh corra gainimh in am an 1 Aibreán 2021, ba cheart don Rialachán seo teacht i bhfeidhm ar lá a fhoilsithe in Iris Oifigiúil an Aontais Eorpaigh,

TAR ÉIS AN RIALACHÁN SEO A GHLACADH:

Airteagal 1 Leasuithe ar Rialachán (AE) 2021/91 Leasítear Rialachán (AE) 2021/91 mar seo a leanas: (1) cuirtear an méid seo a leanas isteach in ionad Airteagal 8(1) “1. I gcás ina ndéantar tagairt don mhír seo i dtábla a leagtar amach in Iarscríbhinn a ghabhann leis an Rialachán seo, tá na deiseanna iascaireachta sa tábla sealadach agus beidh feidhm acu ón 1 Eanáir go dtí an 31 Iúil 2021. Beidh na deiseanna iascaireachta sealadacha sin gan dochar do dheiseanna iascaireachta cinntitheacha a shocrú le haghaidh 2021 agus 2022, bunaithe ar an gcomhairle eolaíoch is fearr atá ar fáil, agus i gcomhréir le torthaí na gcaibidlíochtaí agus/nó na gcomhairliúchán idirnáisiúnta, leis na treoirlínte maidir le stoic speisialta a bheidh le comhaontú leis an Ríocht Aontaithe, leis na forálacha is infheidhme de Rialachán (AE) Uimh. 1380/2013 agus le pleananna ilbhliantúla ábhartha.”. (2) leasaítear Cuid 2 den Iarscríbhinn i gcomhréir le Cuid A den Iarscríbhinn a ghabhann leis an Rialachán seo.

Airteagal 2 Leasú ar Rialachán (AE) 2021/92 Leasaítear Rialachán (AE) 2021/92 mar a leanas: (1) leasaítear Airteagal 7 mar a leanas: (a) cuirtear an méid seo a leanas in ionad mír 1: “1. I gcás ina ndéantar tagairt don mhír seo i dtábla deiseanna iascaireachta a leagtar amach in Iarscríbhinn IA nó Iarscríbhinn IB, tá na deiseanna iascaireachta sa tábla sin sealadach agus beidh feidhm acu ón 1 Eanáir go dtí an 31 Iúil 2021. Beidh na deiseanna iascaireachta sealadacha sin gan dochar do dheiseanna iascaireachta cinntitheacha a shocrú le haghaidh 2021 agus 2022, bunaithe ar an gcomhairle eolaíoch is fearr atá ar fáil, agus i gcomhréir le torthaí na gcaibidlíochtaí idirnáisiúnta agus/nó na gcomhairliúchán idirnáisiúnta, leis na treoirlínte maidir le stoic speisialta a bheidh le comhaontú leis an Ríocht Aontaithe, leis na forálacha is infheidhme de Rialachán (AE) Uimh. 1380/2013 agus le pleananna ilbhliantúla ábhartha.”; (b) cuirtear an mhír seo a leanas isteach: “1a. Bainfidh na Ballstáit úsáid as aon solúbthachtaí idirlimistéir, idirspeiceas agus idirbhliantúla is infheidhme, ar bhealach lena n-áirithítear nach sáróidh leibhéal foriomlán ghabhálacha an Aontais in 2021 sciar an Aontais d’uasleibhéal sealadach TAC, leibhéal a fhéadfaidh an tAontas a shocrú faoin gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaiscairt Éirinn, den pháirt eile.”. (2) Cuirtear an t-airteagal seo a leanas isteach: “Airteagal 7a Deiseanna iascaireachta in uiscí na Graonlainne a chur i bhfeidhm I gcás ina ndéantar tagairt don Airteagal seo i dtábla deiseanna iascaireachta in Iarscríbhinn IB, beidh feidhm ag na deiseanna iascaireachta sa tábla sin ó dháta chur i bhfeidhm sealadach an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach de pháirt, agus Rialtas na Graonlainne agus Rialtas na Danmhairge, den pháirt eile, go dtí an 31 Nollaig 2021.”. (3) leasaítear Airteagal 9 mar a leanas: (a) i mír 2, cuirtear “31 Iúil 2021” in ionad “31 Márta 2021”; (b) i mír 3, cuirtear “31 Iúil 2021” in ionad “31 Márta 2021”. (4) leasaítear Airteagal 11 mar a leanas: (a) i mír 2, cuirtear an méid seo a leanas in ionad réamhabairtín an chéad fomhír: “2. De mhaolú ar mhír 1, in Eanáir 2021 agus ón 1 Aibreán go dtí an 31 Iúil, féadfaidh soithí iascaireachta de chuid an Aontais i ranna 4b, 4c, 7d, 7e, 7f agus 7h ICES doingin mhara Eorpacha a iascach, agus doingin mhara Eorpacha a ghabhfar sa limistéar sin leis an trealamh seo a leanas agus laistigh de na teorainneacha seo a leanas, a choinneáil ar bord, a thrasloingsiú, a athlonnú nó a thabhairt i dtír:”; (b) i bpointe (c) den chéad fhomhír de mhír (2), cuirtear “3,32” in ionad “1,43”; (c) i bpointe (d) den chéad fhomhír de mhír (2), cuirtear “0,82” in ionad “0,35”; (d) i bpointe (b) den chéad fhomhír de mhír (5), cuirtear “ón 1 Márta go dtí an 31 Iúil” in ionad “ón 1 go dtí an 31 Márta”. (5) cuirtear an méid seo a leanas in ionad Airteagal 14: “Airteagal 14 Séasúir coiscthe iascaireachta le haghaidh corra gainimh Toirmeascfar iascaireacht tráchtála a dhéanamh ar chorra gainimh le trál grinnill, saighní nó trealamh tarraingthe comhchosúla ag a bhfuil mogallmhéid is lú ná 16 mm i ranna 2a agus 3a ICES agus i bhfolimistéar 4 ICES ón 1 Eanáir go dtí an 31 Márta 2021 agus ón 1 Lúnasa go dtí an 31 Nollaig 2021.” (6) in Airteagal 60, cuirtear “31 Iúil 2021” in ionad “31 Márta 2021”. (7) leasaítear Iarscríbhinn IA i gcomhréir le Cuid B den Iarscríbhinn a ghabhann leis an Rialachán seo. (8) leasaítear Iarscríbhinn IB i gcomhréir le Cuid C den Iarscríbhinn a ghabhann leis an Rialachán seo. (9) leasaítear Iarscríbhinn IC i gcomhréir le Cuid D den Iarscríbhinn a ghabhann leis an Rialachán seo. (10) leasaítear Iarscríbhinn ID i gcomhréir le Cuid E den Iarscríbhinn a ghabhann leis an Rialachán seo. (11) leasaítear Iarscríbhinn IH i gcomhréir le Cuid F den Iarscríbhinn a ghabhann leis an Rialachán seo. (12) leasaítear Caibidil III d’Iarscríbhinn II i gcomhréir le Cuid G den Iarscríbhinn a ghabhann leis an Rialachán seo. (13) leasaítear Iarscríbhinn VI i gcomhréir le Cuid H den Iarscríbhinn a ghabhann leis an Rialachán seo.

Airteagal 3 Tiocfaidh an Rialachán seo i bhfeidhm ar dháta a fhoilsithe in Iris Oifigiúil an Aontais Eorpaigh. Beidh feidhm aige ón 1 Eanáir 2021.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 26 Aibreán 2021. Thar ceann na Comhairle An tUachtarán A. P. ZACARIAS

(1) Rialachán (AE) 2021/91 ón gComhairle an 28 Eanáir 2021 lena socraítear, le haghaidh na mblianta 2021 agus 2022, na deiseanna iascaireachta le haghaidh soithí iascaireachta de chuid an Aontais maidir le stoic éisc dhomhainfharraige áirithe (IO L 31, 29.1.2021, lch. 20).

(2) Rialachán (AE) 2021/92 ón gComhairle an 28 Eanáir 2021 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 31 29.1.2021, lch. 31).

(3) IO L 444, 31.12.2020, lch. 14.

(4) Rialachán (AE) 2020/123 ón gComhairle an 27 Eanáir 2020 lena socraítear le haghaidh 2020 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 025 30.1.2020, lch. 1).

(5) Rialachán (AE) 2018/2025 ón gComhairle an 17 Nollaig 2018 lena socraítear le haghaidh 2019 agus 2020 na deiseanna iascaireachta i leith stoic áirithe éisc dhomhainfharraige do shoithí iascaireachta an Aontais (IO L 325, 20.12.2018, lch. 7).

(6) Rialachán (AE) 2019/472 ó Pharlaimint na hEorpa agus ón gComhairle an 19 Márta 2019 lena mbunaítear plean ilbhliantúil do stoic a dhéantar a iascach in Uiscí an Iarthair agus sna huiscí máguaird agus d’iascaigh a shaothraíonn na stoic sin, lena leasaítear Rialacháin (AE) 2016/1139 agus (AE) 2018/973 agus lena n-aisghairtear Rialacháin (CE) Uimh. 811/2004, (CE) Uimh. 2166/2005, (CE) Uimh. 388/2006, (CE) Uimh. 509/2007 agus (CE) Uimh. 1300/2008 ón gComhairle (IO L 83, 25.3.2019, lch. 1–17).

(7) Rialachán (AE) 2019/1381 ó Pharlaimint na hEorpa agus ón gComhairle an 20 Meitheamh 2019 maidir le trédhearcacht agus inbhuanaitheacht mheasúnú an Aontais ar rioscaí sa bhiashlabhra lena leasaítear Rialachán (CE) Uimh. 178/2002, Rialachán (CE) Uimh. 1829/2003, Rialachán (CE) Uimh. 1831/2003, Rialachán (CE) Uimh. 2065/2003, Rialachán (CE) Uimh. 1935/2004, Rialachán (CE) Uimh. 1331/2008, Rialachán (CE) Uimh. 1107/2009, Rialachán (AE) 2015/2283 agus Treoir 2001/18/CE (IO L 231, 6.9.2019, lch. 1)